SKRIFTLIG FORESPØRGSEL E-2168/02

af Laura González Álvarez (GUE/NGL) til Kommissionen

(18. juli 2002)

Om: De spanske myndigheders gennemførelse af direktiv 1999/30/EF

Den spanske regering blev dømt ved Domstolen i Luxembourg for ikke at have gennemført direktiv 96/62/EF(1) om luftkvalitet korrekt. Den 19. juli 2001 udløb fristen for gennemførelse i medlemsstaternes nationale lovgivninger af direktiv 1999/30/EF(2), hvori der fastsættes grænseværdier for en række forurenende stoffer i overensstemmelse med det eksisterende videnskabelige grundlag. Den spanske regering havde som sædvanligt ikke overholdt de fastsatte frister. De første oplysninger, der er til rådighed, er yderst bekymrende. Madrid Kommune har således erkendt, at de gennemsnitlige værdier for NO2-forurening var på 63 mg/m3 og dermed overskred de fastsatte grænseværdier, en situation, som berørte en befolkning på 3 000 000 indbyggere. I nærheden af mange spanske varmekraftværker overskrides de grænseværdier, der er fast i direktivet, stort.

Hvilke foranstaltninger agter Kommissionen at træffe i forhold til denne foruroligende situation? Hvilke oplysninger er den i besiddelse af herom?

(1) EFT L 296 af 21.11.1996, s. 55.

(2) EFT L 163 af 29.6.1999, s. 41.

Svar afgivet på Kommissionens vegne af Margot Wallström

(11. september 2002)

Kommissionen har truffet forskellige foranstaltninger for at sikre, at de spanske myndigheder overholder EF's miljødirektiver om luftkvalitet. Således har Kommissionen indledt forskellige overtrædelsesprocedurer i henhold til EF-traktatens artikel 226.

Hvad Rådets direktiv 96/62/EF af 27. september 1996 om vurdering og styring af luftkvalitet (rammedirektivet om luftkvalitet) angår, har Kommissionen indledt en første overtrædelsesprocedure mod Spanien og i den forbindelse anlagt passivitetssøgsmål ved EF-Domstolen. Som følge af dette søgsmål blev Spanien dømt ved dom af 13. september 2001 i sag C-417/99. Domstolen fastslog, at Kongeriget Spanien har tilsidesat sine forpligtelser i henhold til direktiv 96/62/EF, idet det ikke inden for den fastsatte frist har vedtaget de nødvendige love og administrative bestemmelser for at udpege de kompetente myndigheder og organer, der er omhandlet i direktivets artikel 3, stk. 1.

Som følge af ovennævnte dom vedtog de spanske myndigheder den af miljøministeriets tekniske generalsekretariat fastsatte beslutning af 23. januar 2002, som indeholder en liste over de kompetente myndigheder og organer, der er ansvarlige for gennemførelsen af direktiv 96/62/EF, jf. artikel 3, i centraladministrationen og i de selvstyrende regioner. Denne beslutning blev offentliggjort i Kongeriget Spaniens officielle tidende den 1. februar 2002.

Det skal endvidere nævnes, at Kommissionen for nylig har indledt endnu en overtrædelsesprocedure på grund af manglende gennemførelse af de øvrige bestemmelser i direktiv 96/62/EF. Som led i denne procedure er der netop fremsendt en begrundet udtalelse til den spanske regering.

Hvad Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften (første særdirektiv) angår, skal det bemærkes, at Kommissionen har indledt en overtrædelsesprocedure, fordi Spanien har undladt at underrette Kommissionen om de nationale gennemførelsesbestemmelser i spansk ret. Gennemførelsesfristen udløb den 19. juli 2001. Som led i denne overtrædelsesprocedure har Kommissionen for nylig besluttet at anlægge passivitetssøgsmål mod Spanien ved EF-Domstolen.

Kommissionen håber, at ovennævnte foranstaltninger kan bidrage til at løse konkrete problemer som dem, det ærede medlem har nævnt i den skriftlige forespørgsel.